SET บ่ายยืนบวก-ติดตามประชุมครม.โบรกฯ ชู 16 หุ้นน่าสอย มีปัจจัยหนุน
SET บ่ายยืนบวก โบรกฯ ชู 16 หุ้นเด่น มีปัจจัยหนุน ติดตามการการประชุมครม. พร้อมให้แนวรับ 1,475 แนวต้าน 1,490 จุด โบรกฯ ชู 16 หุ้นน่าสอย มีปัจจัยหนุน นำโดย CK, STEC, BJC, KCE, MALEE, ROBINS, BJC, GLOBAL, HMPRO, COM7, BEAUTY, SPA, KTC, MINT, PTT และ PTTGC
22 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (22 พ.ย.)ปรับตัวขึ้นเช่นเดียวกับตลาดภูมิภาค รับแรงหนุนจากราคาน้ำมันดีดตัวขึ้นได้ค่อนข้างดี-ลุ้นบรรลุข้อตกลงทุนลดกำลังการผลิตน้ำมันได้ในการประชุมกลุ่มโอเปกใน 30 พ.ย.นี้ หลังรัสเซียพร้อมจะตรึงกำลังการผลิต นอกจากนี้ MSCI ปรับเพิ่มน้ำหนักตลาดหุ้นไทยขึ้นสุ่ระดับ 2.29% จาก 2.22% ทำให้ช่วยหนุนตลาดฯด้วย อีกทั้งบ่ายนี้ยังมีลุ้นครม.พิจารณาแผนกระตุ้นเศรษฐกิจ ไม่ว่าจะเป็นการช่วยเหลือเกษตรกร, โครงการอินเตอร์เน็ตหมู่บ้าน เป็นต้น บ่ายนี้ตลาดฯคงยืนในแดนบวกได้ในกรอบจำกัด เพราะวอลุ่มเทรดยังค่อนข้างน้อย พร้อมให้แนวรับ 1,475 แนวต้าน 1,490 จุด
 
นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก เปิดเผยว่า ตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวกกันทั่วหน้า โดยได้รับแรงหนุนจากราคาน้ำมันที่ดีดตัวขึ้นได้ค่อนข้างดี หลังจากที่ทางรัสเซียพร้อมที่จะตรึงกำลังการผลิตน้ำมัน ทำให้การประชุมกลุ่มโอเปกในวันที่ 30 พ.ย.นี้ ก็มีลุ้นที่จะบรรลุข้อตกลงในการลดกำลังการผลิตได้
นอกจากนี้ MSCI ปรับเพิ่มน้ำหนักตลาดหุ้นไทยขึ้นสุ่ระดับ 2.29% จาก 2.22% ซึ่งจะมีผลในวันที่ 30 พ.ย.นี้ ทำให้เป็นแรงหนุนให้กับตลาดฯด้วย อีกทั้งบ่ายนี้ให้ติดตามการการประชุมคณะรัฐมนตรี (ครม.) เนื่องจากจะมีเรื่องการช่วยเหลือเกษตรกร และลุ้นการพิจารณาโครงการอินเตอร์เน็ตหมู่บ้านด้วย เป็นต้น และในวันที่ 23 พ.ย.นี้ก็ให้ติดตามรายงานผลการประชุมธนาคารกลางสหรัฐฯ (เฟด) ด้วย โดยดูว่าจะมีการย้ำเรื่องการปรับขึ้นอัตราดอกเบี้ยของเฟดในเดือนธ.ค.นี้อีกหรือเปล่า
แนวโน้มการลงทุนในช่วงบ่ายนี้ ตลาดฯคงจะยืนในแดนบวกได้แต่ในกรอบจำกัด เนื่องจากวอลุ่มเทรดยังค่อนข้างน้อย พร้อมให้แนวรับ 1,475 จุด ส่วนแนวต้าน 1,490 จุด
 
บล.ธนชาตระบุในบทวิเคราะห์ (22 พ.ย.) ว่า SET ภาคเช้ายังไม่ผ่านแนวต้านที่ 1,486 จุด โดยการปรับสูงขึ้นของราคาน้ำมันดิบ Brent กว่า 4% เมื่อคืนนี้ และคาดการณ์มาตรการกระตุ้นการบริโภคเพิ่มเติมของภาครัฐฯ หนุน SET ทดสอบ 1,486 จุด แต่ยังไม่สามารถผ่านไปได้ โดยแรงกดดันระยะสั้นยังมาจากการ “ปรับพอร์ต” ของนักลงทุนต่างชาติก่อนการขึ้นดอกเบี้ย Fed ปลายปีนี้ และนโยบายทรัมป์ ที่จะทำให้อัตราเงินเฟ้อเพิ่มสูงขึ้น…ประเมินกรอบเคลื่อนไหวระยะสั้นที่ 1,455-1,486 จุด (เส้นค่าเฉลี่ย 200 วัน – เส้นค่าเฉลี่ย 3 เดือน)
ในขณะเดียวกัน แนะนำ “ซื้อ” กลุ่มรับเหมาฯ อย่าง CK และ STEC นอกจากหุ้น 3 กลุ่มหลักที่แนะนำในรายงาน Early Bird เช้านี้อย่าง 1) MSCI เพิ่มน้ำหนักลงทุน BJC KCE MALEE 2) ได้ผลดีจากมาตรการกระตุ้นบริโภคภายในประเทศ ROBINS BJC GLOBAL HMPRO COM7 BEAUTY SPA KTC MINT 3) น้ำมันฟื้นตัวก่อนประชุม OPEC 30 พ.ย.นี้ PTT PTTGC เราคาดว่าหุ้นกลุ่มรับเหมาฯ จะให้ผลตอบแทนดีกว่าตลาดในช่วง 1-2 เดือนข้างหน้า และแนะนำ “ซื้อ” CK (ราคาหุ้นสะท้อนแค่ NAV ธุรกิจลูกเท่านั้น) “เก็งกำไร” STEC โดยคาดว่าจะมีการเปิดประมูลรถไฟรางคู่ 5 เส้นทางในช่วงปลายปีนี้-ต้นปีหน้า และคาดว่าจะรู้ผลการประมูลรถไฟฟ้าสายสีส้ม-เหลือง-ชมพู ภายใน 1Q16
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU มูลค่าการซื้อขาย 2,042.75 ล้านบาท ปิดที่  18.50 บาท เพิ่มขึ้น 0.80 บาท
TRUE  มูลค่าการซื้อขาย   728.37 ล้านบาท ปิดที่   7.35 บาท เพิ่มขึ้น 0.05 บาท
PTT มูลค่าการซื้อขาย   718.08 ล้านบาท ปิดที่ 345.00 บาท เพิ่มขึ้น 4.00 บาท
ADVANC มูลค่าการซื้อขาย   550.35 ล้านบาท ปิดที่ 142.00 บาท ลดลง  1.50 บาท
CPF มูลค่าการซื้อขาย   487.05 ล้านบาท ปิดที่  28.50 บาท เพิ่มขึ้น 0.25 บาท